เตือนบาทแข็งช่วงสั้นแนะซื้อป้องกันเสี่ยง
เตือนเอกชนอย่าชะล่าใจหลังเงินบาทกลับทิศแข็งค่าชั่วคราว
16 ต.ค. 2558

เตือนเอกชนอย่าชะล่าใจหลังเงินบาทกลับทิศแข็งค่าชั่วคราว
นายอมรเทพ จาวะลา ผู้อำนวยการอาวุโส สำนักวิจัยธนาคารซีไอเอ็มบี ไทย เปิดเผยว่า สถานการณ์ค่าเงินบาทที่ผันผวนในขณะนี้ ขอให้ผู้ส่งออกและนำเข้าอย่าชะล่าใจ ยังต้องป้องกันความเสี่ยงค่าเงิน คาดว่าเงินบาทจะผันผวนไปจนถึง ปีหน้า แม้ระยะกลางถึงยาวเงินบาทจะมีทิศทางอ่อนค่าตามการขึ้นดอกเบี้ยสหรัฐ แต่แรงคาดการณ์ทำให้ระหว่างทางเงินบาทจะพลิกกลับมาแข็งค่า การปิดความเสี่ยงค่าเงินยังมีความจำเป็นมากสำหรับภาคธุรกิจ
ทั้งนี้ เงินบาทที่พลิกกลับมาแข็งค่าขึ้นในช่วง 1 สัปดาห์ที่ผ่านมา ยังมั่นใจว่าจะเป็นเพียงชั่วคราว โดยเงินบาทจะทรงตัวในระดับแข็งค่าไปจนกว่าธนาคารกลางสหรัฐ (เฟด) จะตัดสินใจขึ้นดอกเบี้ย ส่วนตัวยังเชื่อว่าเป็นเดือน ธ.ค.นี้
"คาดว่าเงินบาทจะแข็งค่าอยู่ โดยให้แนวรับไว้ที่ 34.50-35 บาท/เหรียญสหรัฐ และยังคงคาดการณ์เงินบาทสิ้นปีไว้ที่ 37 บาท/เหรียญสหรัฐ" นายอมรเทพ กล่าว